八哀詩 贈太子師汝陽郡王璡
作者：杜甫
朝代：唐

paragraphs: 汝陽讓帝子，眉宇真天人。
虯鬚似太宗，色映塞外春。
往者開元中，主恩視遇頻。
出入獨非時，禮異見羣臣。
愛其謹潔極，倍此骨肉親。
從容聽朝後，或在風雪晨。
忽思格猛獸，苑囿騰清塵。
羽旗動若一，萬馬肅駪駪。
詔王來射雁，拜命已挺身。
箭出飛鞚內，上又回翠麟。
飜然紫塞翮，下拂明月輪。
胡人雖獲多，天笑不爲新。
王每中一物，手自與金銀。
袖中諫獵書，扣馬久上陳。
竟無銜橛虞，聖聰矧多仁。
官免供給費，水有在藻鱗。
匪唯帝老大，皆是王忠勤。
晚年務置醴，門引申白賓。
道大容無能，永懷侍芳茵。
好學尚貞烈，義形必霑巾。
揮翰綺繡揚，篇什若有神。
川廣不可泝，墓久狐兔鄰。
宛彼漢中郡，文雅見天倫。
何以開我悲，泛舟俱遠津。
溫溫昔風味，少壯已書紳。
舊遊易磨滅，衰謝增酸辛。